Уадыгэным куэд дыдэ къокI
Гъатхэпэм и 14-м, Адыгэ- бзэм и махуэм, Къаныкъуэ Заринэ зи унафэщI «Жан» жылагъуэ зэгухьэныгъэм и нэIэ щIэту лажьэ литературэ хасэм Сэралъп Мадинэ и Арт-центрым усэ пшыхь къыщызэригъэпэщащ.
Дохъушокъуэ Санитэ
Къэшэж Беслъэн
ЛIыгуащIэ Радимэ
Сыжажэ УэIил
Щомахуэ Залинэ
Къаныкъуэ Иннэ
Республикэм щыпсэу куэдым фIыуэ ялъэгъуа, псэр зыгъэушэ усэхэр щыIу пшыхь дахэхэр къызэзыгъэпэщ хасэм и иджы- рей зэхыхьэри гъэщIэгъуэн хъуат. Усэбзэм хуэдэу анэдэлъхубзэр иIэтрэ игъэбзэрабзэу сыт щыIэ?! Налшык дэт ЩэнхабзэмкIэ уардэунэм и режиссёр нэхъыщхьэ Гумэ Маринэ зэIущIэр къызэIуиха иужь, Адыгэбзэм и махуэр зэраубзыхуам, ар гъэлъэпIэныр зэпха щхьэусыгъуэхэм кIэщIу и гугъу ищIри, щIэблэм утыкур хуит яхуищIащ.
«Жан» литературэ хасэм пшыхьыр къыщызэригъэпэщым усэ къеджэу зэбгрыкIыжыным и закъуэкъым мураду иIар, атIэ иужьрей зэманым щIэб-лэм яфIэфIу щатIагъэ хъуа лъэпкъ фащэр щIэблэм къыщIащтэ щхьэусыгъуэфIхэм къахэгъэхъуэнырщ. Лъэпкъыбзэмрэ фащэмрэ къуэпс быдэкIэ зэпхащ. Лъэпкъыр зыгъэлъэпкъ Iуэхугъуэ нэхъыщхьэхэм ящыщщ а тIури. Гухэхъуэт пшыхьым усэ къыщеджа ныбжьыщIэ цIыкIухэм фащэ екIур ящыгъыу, адыгэбзэкIэ псалъэу щыплъагъукIэ.
Адыгэбзэр хъумэным, лъэпкъым зы литературэбзэ диIэным и мыхьэнэр зэрыиным теухуауэ къэпсэлъащ «Адыгэ унэ» тыкуэныр зей IутIыж Мэжид.
Бзэм, хабзэм, лъэпкъым теухуауэ щхьэж и псэм пэгъунэгъу усэхэм къеджащ Борсэ Саидэ, Лыхь Лаурэ, Битокъу Маринэ, Къэшэж Беслъэн, Уэтей Хьэзэм, Къаныкъуэ Иннэ, Сыжажэ УэIил, ЛIыгуащIэ Радимэ, Нэчо Астемыр, Дохъушокъуэ Санитэ, Машэжь Дианэ, Бышэн Ислъам, Иуан Иринэ, Щомахуэ Залинэ сымэ.
Усэ пшыхьым шыкIэпшынэ щеуащ Уэтей Хьэ-зэм, ШэджыхьэщIэ Зурьят, Дым Аслъэнджэрий сымэ. Къызэхуэсахэм я гукъыдэжыр пшынэбзэкIэ къиIэтащ Тхьэлыджокъуэ Сюзаннэ.
ЗэIущIэр Бемырзэ Му-хьэдин и «Уадыгэным къикIыр» усэмкIэ зэхуащIыжащ.
Инэрокъуэ Данэ.
Сурэтхэр Къарей Элинэ трихащ.
